Document ID: 32011R0812

KOMISJONI MÄÄRUS (EL) nr 812/2011,
10. august 2011,
millega muudetakse Euroopa Parlamendi ja nõukogu määruse (EÜ) nr 396/2005 III lisa seoses dimetomorfi, fluopikoliidi, mandipropamiidi, metrafenooni, nikotiini ja spirotetramaadi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,
ning arvestades järgmist:
(1)
Dimetomorfi, fluopikoliidi, mandipropamiidi, metrafenooni, nikotiini ja spirotetramaadi jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa väljastamise korraga vastavalt nõukogu 15. juuli 1991. aasta direktiivile 91/414/EMÜ (taimekaitsevahendite turuleviimise kohta) (2) on esitatud taotlus muuta kehtivat jääkide piirnormi toimeainet mandipropamiidi sisaldava taimekaitsevahendi kasutamiseks humala puhul määruse (EÜ) nr 396/2005 artikli 6 lõike 1 alusel.
(3)
Dimetomorfi kohta on selline taotlus esitatud kasutamiseks maasikate ja põldkännaku puhul. Fluopikoliidi kohta on selline taotlus esitatud kasutamiseks sibulate, tomatite, söödava koorega kõrvitsaliste, õisik-kapsaste peakapsaste, nuikapsa, aedsalati ja porrulaugu puhul.
(4)
Määruse (EÜ) nr 396/2005 artikli 6 lõigete 2 ja 4 kohane taotlus on esitatud metrafenooni kasutamiseks veiniviinamarjade ja lauaviinamarjade puhul. Ameerika Ühendriikides on metrafenooni kasutamise lubamine veiniviinamarjade ja lauaviinamarjade puhul põhjustanud suuremaid jääke, kui on määruse (EÜ) nr 396/2005 III lisas sätestatud jääkide piirnorm. Selleks et vältida kaubandustõkkeid veiniviinamarjade ja lauaviinamarjade impordi suhtes, on vaja suuremat jääkide piirnormi. Kaubandustõkete vältimine on samuti kooskõlas Euroopa Ühenduse ja Ameerika Ühendriikide veinikaubanduslepingu eesmärkidega (3), mis on sätestatud kõnealuse lepingu artiklis 1.
(5)
Vastavalt määruse (EÜ) nr 396/2005 artiklile 8 hindasid kõnealuseid taotlusi asjaomased liikmesriigid ja hindamisaruanded edastati komisjonile.
(6)
Seoses nikotiiniga sai komisjon toidukäitlejatelt teavet, mille kohaselt on nikotiinisisaldus tees, taimeteedes, vürtsides, kibuvitsamarjades ja värsketes maitsetaimedes suurem kui kõnealuses määruses vaikimisi kehtestatud nikotiinijäägi piirnorm 0,01 mg/kg.
(7)
Euroopa Toiduohutusamet (edaspidi „toiduohutusamet”) hindas dimetomorfi, fluopikoliidi, mandipropamiidi ja metrafenooni kohta esitatud taotlusi ja hindamisaruandeid, uurides eelkõige ohtu tarbijatele ja, kui asjakohane, loomadele, ning esitas põhjendatud arvamused jääkide kavandatud piirnormide kohta (4). Nikotiini suhtes hindas toiduohutusamet olemasolevaid seireandmeid ning esitas põhjendatud arvamuse asjaomastes toodetes jääkide ajutiste piirnormide kehtestamise kohta (5). Toiduohutusamet edastas kõnealused arvamused komisjonile ja liikmesriikidele ning tegi need üldsusele kättesaadavaks.
(8)
Toiduohutusamet on oma põhjendatud arvamustes jõudnud järeldusele, et kõik nõuded andmete osas on täidetud ja et taotlejate soovitud jääkide piirnormide muudatused on vastuvõetavad tarbijaohutuse seisukohast vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõikide neid sisaldada võivate toiduainete tarbimise kaudu ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada lubatud päevast tarbimiskogust või akuutset standarddoosi
(9)
Fluopikoliidi kasutamise kohta sibulate, tomatite, söödava koorega kõrvitsaliste, õisik-kapsaste, peakapsaste ja rooskapsa puhul tegi toiduohutusamet järelduse, et jääkide piirnormid on juba kehtestatud tasemel, mis katab praegu lubatud kasutusala.
(10)
Toiduohutusameti põhjendatud arvamuse põhjal ja võttes arvesse asjakohaseid tegureid vaatlusaluse küsimuse kohta, on jääkide piirnormide taotletud muudatused kooskõlas määruse (EÜ) nr 396/2005 artikli 14 lõikega 2.
(11)
Spirotetramaadi suhtes on Codex Alimentarius’e komisjon vastu võtnud CXLid (6). Kõnealused CXLid tuleks lisada määrusesse (EÜ) nr 396/2005 jääkide piirnormidena, välja arvatud CXLid, mis ei ole ohutud Euroopa tarbijarühma jaoks ning mille suhtes on liit esitanud reservatsiooni Codex Alimentarius'e komisjonile.
(12)
Määrust (EÜ) nr 396/2005 tuleks seepärast vastavalt muuta.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 III lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. august 2011

Labels: 0
17
6